
Vedtægter

for

Andelsboligforeningen

Byhusene
CVR. Nr.
29859361
Revideret den 14.04.2016
Navn, hjemsted og formål

§ 1.

Foreningens navn er

"Andelsboligforeningen Koopmanns Gaard - byhusene”.

Foreningens hjemsted er i Silkeborg Kommune.

§ 2.

Foreningens formål er at erhverve, eje og drive ejen​dommen delareal 4 og 5 af matr. nr. 122 a Silkeborg Markjorder, beliggende Koopmannsstræde 4 - 32, bestående af 14 andelsboliger.

Medlemmer

§ 3.

Som medlem kan optages enhver, der bebor, eller som med bestyrelsens godkendelse samtidig med optagelsen flytter ind i en bolig. Hvert medlem må kun have én bolig og er forpligtet til at bebo boligen, jfr. dog § 13.

Første ejer af andelsbeviset til en bolig kan dog forbeholde sig at udleje boligen.

Indskud, hæftelse og andel

§ 4. 
For beboere, der ved stiftelsen indtræder som med​lemmer, udgør indskuddet et beløb, der fremgår af den af medlemmet underskrevne tegningserklæring. Ind​skuddet skal betales kon​​tant, idet dog medlemmerne er beretti​get til at modregne, hvad der ved stiftelsen inde​står som depositum eller forudbetaling.
Stk. 2. 
Ved optagelse af et nyt medlem efter stiftelsen skal der ud over indskud indbetales et tillægsbeløb, således at indskud plus tillægsbeløb svarer til den pris, som efter § 16 godkendes for andel og bolig.

§ 5.

Medlemmerne hæfter kun for foreningens forpligtelser med deres andelsindskud, der indgår i foreningens for​mue som ansvarlig kapital og ikke forrentes. Såfremt der i øvrigt skal optages lån, for hvilket med​lemmerne skal hæfte solidarisk, kræver dette tilslutning fra samt​lige foreningens medlemmer.

Stk. 2.
Et medlem eller hans bo hæfter efter stk. 1, 1. pkt., indtil ny andelshaver har overtaget boligen og dermed er indtrådt i forpligtelsen.

§ 6.  
Medlemmerne har andel i foreningens formue i forhold til deres indskud. Generalforsamlingen kan foretage regulering af andelene, således at det indbyrdes forhold mellem andelene kommer til at svare til boligernes lejeværdi.

§ 7.

I overensstemmelse med lov om andelsboligforeninger § 6 stk. 7 indbetales overdragelsessummen til andelsboligforeningen, som efter fradrag af sine tilgodehavender, udbetaler resten til den fraflyttede andelshaver og eventuelle andre rettighedshavere.
Inden afregning efter 1. punktum i denne bestemmelse, skal andelsboligforeningen undersøge, om der i andelsboligbogen er tinglyst rettigheder over andelen.
Dette gælder dog ikke hvis foreningen ikke har afgivet erklæring vedrørende andelen efter lov om andelsboligforeninger og andre boligfællesskaber § 4 a.

Til skade for den, der ved aftale har fået pant i andelen, kan foreningen kun fradrage sådanne tilgodehavender hos den fraflyttede andelshaver, der udspringer af dennes medlemskab af foreningen, og for så vidt angår løbende betalinger kun indtil 1 år fra forfaldsdagen for de enkelte betalinger, medmindre foreningen inden fristens udløb har indledt, og uden unødigt ophold fremmet retsforfølgningen eller eksklusionen af andelshaveren.

Stk. 2.

Andelsboligforeningen er forpligtet til i henhold til § 4 a i lov om andelsboligforeninger og andre boligfællesskaber efter anmodning fra andelshaveren, långiveren eller udlægshaveren, uden ugrundet ophold at afgive erklæring om, hvorvidt den, som tinglysningsdokumentet vedrører, er den person, der er godkendt som andelshaver med brugsret til den pågældende bolig, medmindre erklæringen skal anvendes i forbindelse med en pantsætning, som er i strid med vedtægternes § 7, stk. 3. 

Andelsboligforeningen har endvidere pligt til at oplyse, om foreningen har stillet garanti i forbindelse med købet af den pågældende andel, og om størrelsen af det garanterede beløb.

Stk. 3.

Andelshaverens ret til at pantsætte sin andel er begrænset til 80% af andelens værdi på lånetidspunktet.

Herudover kan overdragelse eller anden overførsel af andelen kun ske i overensstemmelse med reglerne i §§ 15 til 23 i nærværende vedtægter.

Stk. 4.

For andelen udstedes andelsbevis, der lyder på navn. Bortkommer andelsbeviset, kan bestyrelsen udstede et nyt, der skal angive, at det træder i stedet for et bort​kommet andelsbevis.
NYT ANDELSBEVIS KOSTER KR. 300,00
Finansiering

§ 8.

Udgår -  besluttet på generalforsamlingen 23. april 2015
Boligaftale
§ 9.
Mellem foreningen og det enkelte medlem oprettes en skriftlig boligaftale, i hvilken boligafgiften og de øvri​ge vilkår angives.

Stk. 2.
Indtil generalforsamlingen vedtager andet, anvendes som boligaftale sædvanlig lejekontrakt med de ændrin​ger, der følger af disse vedtægter og generalfor​sam​lin​gens beslutninger.

Boligafgift 

§ 10.
Boligafgiftens størrelse fastsættes af generalforsamlin​gen.

Vedligeholdelse m.v.
§ 11.

Andelshaverne har pligt til at vedligeholde boligen med maling, hvidtning og tapetsering samt til at fore​tage andre vedligeholdelsesarbejder, som efter lejelo​ven påhviler en lejer, eller som efter særlig general​for​sam​lings​vedtagelse er pålagt andelshaverne.

Stk. 2.
Vedtager andelsboligforeningen at iværksætte forbedringer i ejendommen, kan et medlem ikke modsætte sig forbedringens gennemførelse.

Forandringer

§ 12.

Andelshaverne er berettiget til at foretage forandringer i boligen.

Stk. 2,

Forandringer skal udføres håndværksmæssigt forsvarligt i overensstemmelse med kravene i byggelovgivningen, lokalplaner og andre offentlige forskrifter.

Forandringer skal anmeldes skriftligt til bestyrelsen senest 5 uger, inden de iværksættes. 
Stk. 3.

Bestyrelsen er ikke ansvarlig for anmeldte eller godkendte forandringers forsvarlighed og lovlighed. I de tilfælde, hvor der kræves byggetilladelse efter byggelovgivningen eller tilladelse efter andre offentlige forskrifter, skal tilladelsen desuden forevises bestyrelsen, inden arbejdet iværksættes.

Det er andelshaver, der skal søge om myndighedstilladelse, men bestyrelsen skal samtykke i ansøgningen.

Udlejning m.v.
§ 13.

En andelshaver kan helt eller delvist udleje eller udlåne sin bolig i samme omfang, som en lejer kan efter lejeloven, dog maximum i 2 år til en andelshaveren nærtstående (børn, forældre, søskende) jfr. dog § 3.

Herudover kan en andelshaver kun udleje eller udlåne sin bolig med bestyrelsens tilladelse.

Husorden

§ 14.
Byhusene følger gældende husorden udarbejdet af Ejerforeningens bestyrelse.
Overdragelse af andelen

§ 15.

Ønsker en andelshaver at fraflytte sin bolig, er han berettiget til at overdrage sin andel i overensstemmelse med stk. 2. Bestyrelsen skal godkende den nye andels​haver.

Stk. 2

Andelen overføres efter følgende rækkefølge.

a. Overdrageren kan indstille sin efterfølger, når overdragelsen sker til en person, med hvem han er beslægtet i lige op- og nedstigende linie, til husstandsmedlemmer eller ved bytning.

b. Andelshaveren kan ved testamente eller ved skrift​lig meddelelse til bestyrelsen indstille sin efterføl​ger, jfr. dog § 22, stk. 1 og 2, vedrørende efterlevende ægtefælle

c. Andre andelshavere, der er indtegnet på en vente​liste hos bestyrelsen, har dernæst fortrinsret efter anciennitet som indtegnet på venteliste.

d. Ikke-medlemmer af andelsboligforeningen, der er indtegnet på venteliste hos bestyrelsen, har dernæst fortrinsret efter tidspunktet for indtegningen.

e. Dernæst kommer andre i betragtning, der indstilles af overdrageren.

Stk. 3.

Er overdragelsen sket i strid med reglerne i stk. 1 og 2, kan erhververen i stedet udnytte den brugsret, han har opnået, som lejer, i henhold til lejelovens regler herom.

Stk. 4.

Bestyrelsen har ingen pligt til at oprette de i stk. 2 c og d nævnte ventelister.

Overdragelsessum

§ 16.

Prisen for andelen skal godkendes af bestyrelsen efter lovgivningens regler herom.

I sammenhæng med salg af andel skal den aktuelle pris - dagsprisen - beregnes præcist af vores revisor. Omkostningen for sælger er pt. 3000 kr. 
Bestyrelsens bistand  i sammenhæng med salg af andel sættes til 3000 kr.  Bistanden består  især i beregning/ indberetning af lovpligtige nøgletalsoplysninger.

Beløbet indgår i foreningens regnskab.
Energi og el-rapport i sammenhæng med salg afholdes af foreningen.

§ 17.

Bestyrelsen fastsætter prisen for forbedringer, inventar og løsøre på grundlag af en liste, udarbejdet af den fraflyttede andelshaver.

Stk. 2.

Såfremt den fraflyttede andelshaver ikke kan acceptere den af bestyrelsen fastsatte pris for forbedringer, inven​tar og løsøre samt det af bestyrelsen fastsatte nedslag for mangelfuld vedligeholdelsestilstand, vurde​res disse ved syn og skøn, foretaget af en skønsmand, der skal være bekendt med andelsbolig​forhold.

Parterne udpeger i forening en skønsmand. Såfremt parterne ikke kan blive enige herom, udpeges skøns​manden af boligretten.

Skønsmanden skal ved besigtigelsen af boligen ind​kalde både den pågældende andelshaver og bestyrelsen og udarbejde en vurderingsrapport, hvor prisbereg​nin​gen specificeres og begrundes. Skønsmandens vurde​ring er bindende for såvel andelshaveren som besty​relsen.

Skønsmanden fastsætter selv sit honorar og træffer bestemmelse om, hvorledes omkostningerne ved skøn​net skal fordeles mellem den fraflyttede andels​haver og foreningen eller eventuelt pålægges den ene part fuldt ud, idet han herved skal tage hensyn til, hvem af parterne der har fået medhold ved skønnet.

Fremgangsmåden

§ 18.

Inden aftalens indgåelse skal sælgeren udlevere et eksemplar af andelsforeningens vedtægter til køberen samt andelsboligforeningens seneste årsregnskab og bud​get, en opstilling af købesummens beregning med specifikation af prisen for andelen, udførte forbedringer og inventar. Sælgeren skal endvidere inden aftalens ind​​gåelse skriftligt gøre køberen bekendt med indhol​det af bestemmelserne om prisfastsættelse og om straf i lov om andelsboligforeninger og andre bolig​fælles​skaber.

Stk. 2.

Mellem sælger og køber oprettes en skriftlig over​dragelsesaftale, der forsynes med bestyrelsens påteg​ning om godkendelse.

Stk. 3.

Alle vilkår for overdragelsen skal godkendes af besty​relsen, der kan bestemme, at overdra​gel​ses​aftalen skal oprettes på en standardformular.

Stk. 4.

Overdragelsessummen skal indbetales til foreningen, som efter fradrag af sine tilgodehavender udbetaler res​ten til den fraflyttende andelshaver. Bestyrelsen er ved afregning over for den fraflyttende andelshaver beret​tiget til at tilbageholde et rimeligt beløb til sikkerhed for betaling af ikke forfalden boligafgift og efter​betaling af varmeudgifter og lignende. Såfremt afreg​ning sker inden fraflytning, er foreningen endvidere berettiget til at tilbageholde et rimeligt beløb til dæk​ning af køberens eventuelle krav i anledning af mangler ved overtagelsen. Udbetaling af salgsbeløb frigives til sælger senest 3 uger efter salg – når afregning af lys, varme og vand mv. er sket
Stk. 5.

Snarest muligt efter køberens overtagelse af boligen skal denne med bestyrelsen gennemgå boligen for at konstatere eventuelle mangler ved boligens ved​lige​holdel​ses​tilstand eller ved forbedring, inventar og løsøre, der er overtaget i forbindelse med boligen.

Stk. 6.

Såfremt køberen forlanger prisnedslag for sådanne mangler, kan bestyrelsen, hvis kravet skønnes rimeligt, til​bageholde et tilsvarende beløb ved afregning til sæl​geren, således at beløbet først udbetales, når det ved dom eller forlig mellem parterne er fastslået, hvem det tilkommer.

§ 19.

Har andelshaveren ikke inden 3 måneder efter at være fraflyttet sin bolig indstillet en anden i sit sted eller er overdragelsen aftalt i strid med bestemmelserne herom, bestemmer bestyrelsen, hvem der skal overtage andel og bolig og de vilkår, overtagelsen skal ske på, hvorfor afregning finder sted som anført i § 18.
§ 20.

En andelshaver er uden fraflytning af boligen beret​tiget til at overdrage sin andel helt eller delvist til et husstandsmedlem.

§ 21.

Andelshaverne er bekendt med bestemmelserne om overdragelse i nærværende vedtægters § 7, herunder at långivning fra pengeinstitut eller kreditor ifølge gælds​brev kan medføre at denne kan søge sig fyldestgjort i andelsretten.

Dødsfald

§ 22.

Dør andelshaveren, har ægtefællen eller registreret part​ner ret til at fortsætte medlemskab og beboelse af boligen.

Stk. 2.

Såfremt ægtefællen eller den registrerede partner ikke ønsker at fortsætte medlemskab og beboelse, har ægte​fællen/den registrerede partner ret til efter reglerne i § 15 at indstille, hvem der skal overtage andel og bolig.

Stk. 3.

Hvis der ikke efterlades ægtefælle eller registreret partner, eller denne ikke ønsker at benytte sin ret i henhold til stk. 1 og stk. 2, skal overdragelse ske efter reglerne i § 15 stk. 2.  Erhververen skal også i dette tilfælde godkendes af bestyrelsen, ligesom prisen for overtagelsen skal godkendes.

Samlivsophævelse

§ 23.

Ved ophævelse af samliv mellem ægtefæller eller regi​stre​rede partnere er den af parterne, som efter deres egen eller myndighedernes bestemmelse får retten til boligen, berettiget til at fortsætte medlemskab og bebo​else af boligen.

Stk. 2.

Såfremt andelshaver i forbindelse med ophævelse af samliv fraflytter boligen, skal dennes ægtefælle/ registrerede partner indtræde som medlem eller forpligte sig til at indtræde, hvis den pågældende efter senere bestemmelser bevarer retten til boligen. I modsat fald bestemmer bestyrelsen, hvem der skal overtage andel og bolig efter reglerne i § 15.

Stk. 3.

Reglerne i stk. 1 og stk. 2 finder tilsvarende anvendelse for personer, der i mindst 2 år har haft fælles husstand med andelshaveren.

Opsigelse

§ 24.

Andelshaverne kan ikke opsige medlemskab af fore​ningen og brugsret til boligen, men kan alene udtræde efter reglerne i §§ 15 - 21 om overførsel af andel.

Eksklusion

§ 25.

Bestyrelsen kan ekskludere et medlem og bringe brugsretten til ophør i følgende tilfælde:

1. Når et medlem ikke betaler skyldigt indskud og medlemmet ikke har betalt det skyldige beløb senest 3 uger efter, at skriftligt påkrav herom er kommet frem til medlemmet.

2. Når et medlem er i restance med boligafgiften eller andre ydelser, der skal erlægges sammen med denne, og medlemmet ikke har berigtiget restancen senest 3 dage efter, at skriftligt påkrav herom er kommet frem til medlemmet.

3. Når et medlem groft forsømmer sin vedligehol​delsespligt.

4. Når et medlem gør sig skyldig i forhold, svarende til de, der efter lejelovens bestemmelser berettiger ejeren til at hæve lejemålet.

Stk. 2.

Efter eksklusion kan bestyrelsen disponere efter regler​ne i § 19.

Generalforsamling

§ 26.

Foreningens højeste myndighed er generalforsamlin​gen.

Den ordinære generalforsamling afholdes hvert år in​den 4 måneder efter regnskabsårets udløb med følgen​de dagsorden:

1. Valg af dirigent.

2. Bestyrelsens beretning.

3. Forelæggelse af årsregnskab og eventuel revisionsberetning samt godkendelse af års​regnskabet.

4. Forelæggelse af drifts- og likviditetsbudget til god​kendelse og beslutning om eventuel ændring af bo​lig​afgiften.

5. Forslag.

6. Valg af formand.

7. Valg til bestyrelsen.

8. Valg af suppleanter.

9. Valg af administrator.

10. Valg af revisor.

11. Eventuelt.

Stk. 2.

Ekstraordinær generalforsamling afholdes, når en generalforsamling eller et flertal af bestyrelsens med​lemmer eller 1/4 af medlemmerne af foreningen eller administrator forlanger det med angivelse af dags​orden.

Stk. 3.

Generalforsamlingen vælger en statsautoriseret eller en registreret revisor til at revidere årsregnskabet, revisor skal føre revisionsprotokol. Generalforsamlingen kan til enhver tid afsætte revisor.

§ 27.

Generalforsamlingen indkaldes skriftligt med 14 dages varsel, der dog ved ekstraordinær generalforsamling om nødvendigt kan forkortes til 8 dage. Indkaldelsen skal indeholde dagsorden for generalforsamlingen.

Stk. 2.

Forslag, som ønskes behandlet på generalforsamlingen, skal være formanden i hænde senest 8 dage før generalforsamlingen. Et forslag kan kun behandles på en generalforsamling, såfremt det enten er nævnt i indkaldelsen, eller andelshaverne ved opslag eller på lignende måde senest 4 dage før generalforsamlingen er gjort bekendt med, at det kommer til behandling.

Stk. 3.

Adgang til generalforsamlingen har enhver andelshaver og dennes myndige husstandsmedlemmer samt ifølge fuldmagt. Administrator og revisor samt repræsentanter for andelshaverne har adgang til at deltage og tage ordet på generalforsamlingen.

Stk. 4.

Hver husstand har 2 stemmer. En andelshaver kan møde ved myndig fuldmægtig ved skriftlig fuldmagt, der forevises dirigenten.
§ 28.

Beslutninger på generalforsamlingen træffes af de fremmødte stemmeberettigede ved simpelt flertal, undtagen hvor det drejer sig om vedtægtsændringer, salg af fast ejendom, pantsætning eller foreningens opløsning. Dog skal altid mindst 1/5 af foreningens medlemmer være til stede.

Stk. 2.

Forslag om vedtægtsændringer, salg af fast ejendom, pantsætning eller foreningens opløsning kan kun vedtages på en generalforsamling, hvor mindst 2/3 af medlemmerne er til stede, og mindst 2/3 stemmer for forslaget. Er der mindre end 2/3 af medlemmerne tilstede, men stemmer 2/3 af de fremmødte for forslaget, kan der indkaldes til en ekstraordinær generalforsamling. På denne generalforsamling kan forslaget vedtages med 2/3 flertal, uanset antal tilstedeværende medlemmer.
§ 29.

Generalforsamlingen vælger selv sin dirigent. Sekretæ​ren skriver protokollat for general​for​sam​lingen. Proto​kollatet underskrives af dirigenten og hele besty​relsen.

Bestyrelsen

§ 30.

Generalforsamlingen vælger en bestyrelse til at vare​tage den daglige ledelse af foreningen og ud​føre gene​ralforsamlingens beslutninger.

Bestyrelsen kan tegne andelsboligforeningen i alle for​hold.

§ 31.

Bestyrelsen består af 3 - 6 medlemmer efter general-forsamlingens bestemmelse. Bestyrelsens for​mand væl​ges af generalforsamlingen, men i øvrigt konsti​tuerer bestyrelsen sig selv med en næst​formand og en sekre​tær. Generalforsamlingen vælger desuden en eller to sup​pleanter.

Stk. 2.

Som bestyrelsens medlemmer og suppleanter kan væl​ges andelshavere og disses myndige hus​stands​med​lemmer. Som bestyrelsesmedlem eller suppleant kan kun vælges en person fra hver husstand.

Stk. 3.

Bestyrelsesmedlemmer vælges for to år ad gangen. På den stiftende generalforsamling vælges to bestyrelsesmedlemmer, dog kun for et år ad gangen. Bestyrelses-suppleanter vælges for et år ad gangen. Genvalg kan finde sted, kun for et år ad gangen.

Stk. 4.

Såfremt et bestyrelsesmedlem fratræder i valgperioden, indtræder suppleanten i bestyrelsen for tiden indtil næste ordinære generalforsamling.

Såfremt antallet af bestyrelsesmedlemmer ved fra​træ​den bliver mindre end 3, indkaldes en general​forsam​ling til valg af supplerende bestyrelsesmed​lemmer.

Valg af et nyt bestyrelsesmedlem i stedet for et fratrådt medlem sker kun for den resterende del af den fra​trådtes valgperiode.

§ 32.

Et bestyrelsesmedlem må ikke deltage i behandlingen af en sag, såfremt han eller en person, som han er be​slæ​gtet eller besvogret med eller har lignende tilk​nytning til, kan have særinteresser i sagens afgørelse.

Stk. 2.

Der føres protokol over forhandlingerne på bestyrelsesmøderne.

Protokollen underskrives af de bestyrelsesmedlemmer, der har deltaget i mødet.

Stk. 3.

I øvrigt bestemmer bestyrelsen selv sin forretningsor​den.

§ 33.

Bestyrelsesmøde indkaldes af formanden, eller i hans forfald, af næstformanden, så ofte anledning findes at foreligge, samt når 1 medlem af bestyrelsen begærer det.

Stk. 2.

Bestyrelsen er beslutningsdygtig, når over halvdelen af medlemmerne, herunder formanden eller næst​forman​den, er til stede.

Stk. 3.

Beslutning træffes af de fremmødte bestyrelsesmed​lemmer ved simpel stemmeflerhed. Står stem​mer​ne lige, gør formandens, eller i hans forfald, næstfor​man​dens stemme udslaget.
.
Regnskab og revision

§ 34.

Foreningens regnskabsår er kalenderåret.

Foreningens årsregnskab skal udarbejdes i overensstem​​melse med god regnskabsskik og under​skri​ves af administrator og hele bestyrelsen.

Stk. 2.

I forbindelse med udarbejdelse af årsregnskab udar​bej​des en beregning på statusdagen af værdien af samtlige andele i foreningen i overensstemmelse med reglerne i § 16 samt andelens forventede værdi​stigning pr. må​ned, indtil næste årsregnskab foreligger.

Beregningens resultat anføres som note til regnskabet i såvel absolutte tal som i procent af ind​skuds​kapitalen.

§ 35.

Det reviderede, underskrevne årsregnskab samt forsalg til drifts- og likviditetsbudget udsendes til andels​haver​ne samtidig med indkaldelsen til den ordinære gene​ralforsamling.

Opløsning

§ 36.

Opløsning ved likvidation forestås af to likvidatorer, der vælges af generalforsamlingen.

Stk. 2.

Efter realisation af foreningens aktiver og betaling af gælden deles den resterende formue mellem de til den tid værende medlemmer i forhold til deres andels størrelse.

Således vedtaget på foreningens generalforsamling den 
23.4.2015

Bestyrelsen
______________________________
Inger Vinstorp
______________________________

Klaus Kristiansen
​​​​​​​​​​​​​​​​​​​​​​​​​​

______________________________

Gitte Bækgaard

______________________________
Karen Marie Pedersen

